Tillaga verður lögð fram á fundi borgarstjórnar í dag um að gerð verði heildstæð athugun á starfsemi vistheimilisins Arnarholts.
Borgarstjórn ætlar að beina því formlega til forsætisráðherra að gerð verði úttekt á vistheimilinu Arnarholti og öðrum sambærilegum heimilum. Borgarstjóri segir að aðalatriðið sé að málið verði upplýst og að réttar ályktanir verði dregnar.
Starfsfólk á vistheimilinu Arnarholti lýsti ómannúðlegri meðferð á heimilisfólki í ítarlegum vitnaleiðslum fyrir tæpri hálfri öld. Ekki var greint frá því sem fram kom í vitnaleiðslunum fyrr en í fréttum RÚV í nóvember síðastliðnum. Eftir umfjöllunina hafa bæði borgarstjóri og forsætisráðherra sagt að ráðast verði í rannsókn á aðbúnaði í Arnarholti, og öðrum sambærilegum heimilum, og hefur slík rannsókn verið í undirbúningi. Tillaga um framhald málsins verður lögð fram á fundi borgarstjórnar í dag. Dagur B. Eggertsson borgarstjóri segir að Alþingi þurfi að veita sérstakar lagaheimildir svo hægt sé að ráðast í rannsókn á málinu.
Þannig að að höfðu samráði við forsætisráðherra, þá er málið þar nú til skoðunar. Og borgarstjórn vill bara lýsa yfir eindregnum stuðningi sínum við að þessi mál verði skoðuð í kjölinn og bjóða fram liðsinni borgarinnar í hverju því sem þarf í því sambandi.
Út á hvað gengur þá tillagan í dag?
Hún gengur út á það að beina því til forsætisráðherra að gerð verði úttekt á Arnarholti og eftir atvikum öðrum sambærilegum heimilum.
Að ykkar mati, hvort á þá rannsóknin að fara fram á vegum forsætisráðuneytisins eða borgarinnar?
Það þarf allavega atbeina Alþingis og við yrðum alveg sátt við það og myndum treysta því að ríkið og forsætisráðuneytið myndu hafa forgöngu um það, eins og varðandi vistheimilin áður. Meginatriðið er að þetta verði vel gert og af virðingu fyrir því sem þarna gerðist þannig að málið verði upplýst og réttar ályktanir af því dregnar.
Lagt verður til á fundi borgarstjórnar í dag að gerð verði heildstæð athugun á starfsemi vistheimilisins Arnarholts.